Andrade soek bloed van ander kampioene | Netwerk24
Deur Michael Green 19 April 2021 21:15
Demetrius Andrade het Liam Williams gereeld met opstoppers geskud. Foto: Getty Images
Demetrius Andrade van Amerika het die afgelope naweek met 'n goeie oorwinning oor Liam Williams van Brittanje gewys hy is gereed om die kampioene van die ander beheerliggame die stryd aan te sê.
Andrade het sy 30ste agtereenvolgende oorwinning behaal deur Williams in die Seminole Hard Rock-casino in Hollywood met punte oor 12 rondes te verslaan.
Dit was die vierde keer dat Andrade sy Wêreldboksorganisasie-titel suksesvol verdedig het.
Ná die geveg het die kampioen aan Boxing News 24 gesê dat hy dit nie kan verstaan dat die ander beheerliggame se kampioene traag is om teen hom te baklei nie.
"Ek is 'n kampioen. Ek is onoorwonne. Dit hoef nie vir my nodig te wees om enigiemand te inspireer om saam met my in die kryt te klim nie. Daar is 'n gordel, 'n onoorwonne rekord en baie geld op die tafel," het hy gesê.
So smaak 'n Walliese elmboog! Demetrius Andrade loop hom vas in Liam Williams se elmboog. Foto: Getty Images
Gennady Golovkin is die Internasionale Boksfederasie se kampioen, Jermall Charlo die Wêreldboksraad s'n en Ryota Murata die Wêreldboksvereniging s'n.
Andrade moes egter uithaal om met Williams af te reken. Hy het die wilde Wallieser in die tweede ronde met 'n links-regs-kombinasie platgeslaan.
Williams het egter opgestaan en die kampioen 'n ding of twee gewys, soos 'n elmboog in die gesig of 'n swakkerige rugbyagtige duikslag in die laaste ronde.
"Liam is 'n helse vegter. Hy is sterk en gewillig. Hy is 'n hond. Hy het gekom om te baklei," het Andrade gesê.
Williams het op sy beurt gesê hy was verbaas hoe moeilik dit was om Andrade raak te slaan.
"Nes ek hom met een goeie hou getref het, het hy wegbeweeg. Ek kon nie met my kombinasies lostrek nie," het hy gesê.